РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/154-21

21. маја 2021. године

Б е о г р а д

На основу члана 84. став 8. Пословника Народне скупштине

Одбор за образовање, науку, технолошки развој и информатичко друштво подноси

**ИНФОРМАЦИЈУ**

О ДРУГОМ ЈАВНОМ СЛУШАЊУ НА ТЕМУ:

„ДРЖАВНИ ДАТА ЦЕНТАР: ИНФОРМАЦИОНА БЕЗБЕДНОСТ И ЗАШТИТА ПОДАТАКА“.

Одбор за образовање, науку, технолошки развој и информатичко друштво, на петој седници, одржаној 28. априла 2021. године, у складу са чл. 83. и 84. Пословника Народне скупштине, донео је одлуку о организовању јавног слушања на тему: „Државни дата центар: информациона безбедност и заштита података“, на предлог Марине Рагуш, председнице Пододбора за информатичко друштво и дигитализацију. Јавно слушање је одржано 10. маја 2021. године, у Државном дата центру, у Крагујевцу.

 Јавно слушање је почело у 11,00 часова.

 Јавном слушању су присуствовали: Муамер Зукорлић, председник Одбора, Марко Атлагић, заменик председника Одбора, Марина Рагуш, председница Пододбора за информатичко друштво и дигитализацију, Милош Банђур, Милица Дачић, Невена Ђурић, Наташа Јовановић, Братислав Југовић, Софија Максимовић, Владица Маричић, Милијана Сакић, Горан Спасојевић и Љубиша Стојмировић, чланови Одбора, Јелена Обрадовић, Биљана Јаковљевић, Светлана Милијић, Ана Пешић и Милан Радин, заменици чланова Одбора, као и народни посланици: Драгана Баришић, Муамер Бачевац, Жарко Богатиновић, Братимир Васиљевић, Невена Веиновић, Петар Весовић, Владимир Граховац, Томислав Јанковић, Станислава Јаношевић, Бранимир Јовановић, Мина Китановић, Горан Ковачевић, Никола Кожовић, Весна Кришанов, Ненад Крстић, Милија Милетић, Марина Мирковић, Ненад Митровић, Гојко Палалић, Оља Петровић, Немања Поповић, Душан Радојевић, Момир Стојилковић, Радован Тврдишић, Жељко Томић, Зоран Томић, Ана Чарапић, Јелена Жарић Ковачевић, Ана Белоица, Босиљка Срдић, Славиша Булатовић, Владимир Орлић, Драгољуб Ацковић, Милорад Мијатовић и Владан Глишић.

 Учесници јавног слушања у својству говорника, били су: - представници Канцеларије за информационе технологије и електронску управу: Михаило Јовановић, директор, Зоран Мишић, заменик директора, Славиша Антић, Ана Шаренац, Драгана Бећић и Милорад Стојановић, помоћници директора, Марија Никшић, Ана Петровић, Невена Галоња, представници „ПР“ тима, Дејан Ристић, асистент директора, Милан Јосимов, правни саветник и Предраг Вучковић, фотограф; - Светлана Јовановић, представница Кабинета председнице Владе РС; - представници „UNDP“, Програма за развој: Слободан Марковић, технички саветник за дигиталну управу и представник Парламентарног портфолиа, Дражен Маравић; - представници „ИТ“ заједнице: Иван Минић, главни и одговорни уредник РНИДС и „Појачало“, Никола Марковић, председник Друштва за информатику Србије и Радомир Лале Марковић, „ИТ“ новинар.

 Учеснике је, у уводној речи, поздравио др Муамер Зукорлић, председник Одбора. У уводним напоменама је посебно нагласио значај помоћи коју је пружила Канцеларија за информационе технологије и електронску управу владе Републике Србије, у техничком и организационом делу овог јавног слушања, као и UNDP-у, који је пружио неопходну материјалну подршку да би се ово јавно слушање одржало у Крагујевцу, у Државном дата центру. У наставку излагања је изразио импресију самим објектом и техничком опремљеношћу Држаног дата центра, али је поздравио и идеју да се инвестира и у друге градове Републике Србије, а не само у Београд. Истакао је да није баш био убеђен, приликом излагања експозеа у Народној скупштини, да ће реализација планова о дигитализацији бити остварена у тако рекордном року, као и да није био убеђен да ће неки од поменутих пројеката угледати светлост дана. Сада, признаје, да је одушевљен Државним дата центром и да тај почетни скептицизам по питању дигитализације потпуно нестаје. Томе је допринело и прво јавно слушање, интересовање за ову тему и сада је потпуно уверен у успех ове серије јавних слушања, као и у успешно приближавање теме дигитализације свим потенцијалним и стварним корисницима ових услуга. У данашње време, изазов је показати и доказати да ће се Република Србија крупним корацима развијати у дигиталном смислу и у смислу информационих технологија, али да се неће допусти да људскост, ако карактеристика нестане, и да човек буде угрожен на било који начин.

 Ово јавно слушање је организовано у „хибридном моду“, што је условљено прописаним здравственим мерама, али и специфичношћу објекта у коме се одржава јавно слушање, па многи заинтересови прате јавно слушање уживо, преко сајта Народне скупштине (пренос је стримован у реалном времену). У складу са тим, др Владимир Орлић, потпредседник Народне скупштине се укључио у рад путем скајпа и поздравио све присутне, као и све који прате одржавање овог јавног слушања путем директног преноса. Он је истакао да је Државни дата центар прави пример великих промена у којима се налази друштво у Србији. Овај центар омогућава складиштење података на највишем могућем сигурносном нивоу, како државних органа републике Србије, тако и осталих корисника услуга овог центра, земаља из непосредног окружења, које се већ увелико распитују за рад и услуге које пружа Државни дата центар у Крагујевцу. Пример добре праксе за све земље из окружења је свакако организација вакцинације у Републици Србији, начин на који је осмишљена и начин на који је успешно вођена. За овај резултат је најзаслужнија Канцеларија за ИТ владе Републике Србије, која активно учествује у раду ових јавних слушања. Свима је пожелео успешан рад.

 Марина Рагуш, председник Пододбора за информатичко друштво и дигитализацију је поздравила све присутне, као и оне који на даљину прате пренос овог јавног слушања. Истакла је да је нова ера која је наступила омогућила да се и Србија такмичи са другим земљама у дигитализацији. На овом јавном слушању ће бити речи о информационој безбедности и заштити података, што је и претпоставка нове индустријске револуције – сајбер безбедност. Реч је дала Михајлу Јовановићу, директору Канцеларије за информационе технологије и електронску управу владе Републике Србије, који ће укратко представити досадашња достигнућа Канцеларије, али и активности које Канцеларија планира за будући период.

 Михајло Јовановић је истакао да је развој електронске управе, као сервиса грађана пре свега, приоритет Владе, али да би се све погодности електронске управе показале у правом светлу, мора се изградити и одговарајућа инфраструктура која ће подржати и омогућити даљи развој дигитализације. У складу са тим, и овај пројекат Државног дата центра је пажљиво разрађиван и имао је озбиљне припреме. Пројекат предвиђа две засебне зграде. Једна ће бити за државне органе и користиће се и у комерцијалне сврхе јер има довољан капацитет за те намене и огромне могућности, а друга зграда је намењена за специјалне намене, тачније за безбедносне службе. У другој згради ће бити похрањени подаци МУП-а, војске и БИА и ова зграда испуњава највише стандарде поузданости (99,995%) и има максималну енергетску ефикасност. Крагујевац је изабран као локација која има различиту тектонску плочу у односу на Београд и није трусно подручје, има Универзитет који је потребан због људског кадра и стручњака који ће радити у Државном дата центру.

 Постоје одређени критеријуми који су морали бити испуњени да би се омогућила даља дигитализација у Републици Србији. Један од основних услова је био и измена Закона о информационој безбедности, а стално се ради и анализа ризика која захтева и константну обуку и усавршавање запослених. Да би електронска управа била функционална, морају се повезати сва министарства, што је и учињено, и направљена је мрежа државних органа. Корисници Државног дата центра су државна управа и локална самоуправа, Народна скупштина Републике Србије, покрајинска влада. Комерцијални корисници за сада су: компаније Huawei, IBM, Sox, AIGO, Comradc, затим Орион телеком, Српска банка, Поштанска штедионица, Телеком Србија, РТС. Да би овај комерцијални део успашно пословао, влада Републике Србије је основала „Data Claud Technology“ doo, посебну фирму која ће се бавити само овим, комерцијалним пословима, а Канцеларија ће и даље бринути о државним корисницима.

 У електронској евиденцији Државног дата центра се налазе матичне књиге, држављанства, бирачки списак, Централни регистар социјалног осигурања, Централни регистар становништва, јединствени Информациони систем просвете, еИнспектор, локална пореска администрација, документација Управе за спречавање прања новца. Оригинали свих ових података се смештају у Дата центар у Београду, а копије се налазе у Крагујевцу. У будућности се планира да Државни дата центар у Крагујевцу добије вештачку интелигенцију, супер брзи рачунар који је уједно и платформа за вештачку интелигенцију. У Крагујевцу се тренутно налази веома моћна платфома „Паметна Србија“, која анализира и обрађује велике количине података и садржи платформу „Паметни градови“.

 Славиша Антић, помоћник директора Канцеларије је све присутне, као и оне који на даљину прате јавно слушање, упознао са неким најважнијим техничким подацима, површином, капацитетом и ситемима који се тичу Државног дата центра у Крагујевцу. Основна карактеристика центра је да су сви системи развојени због безбедности података који се ту налазе и чувају. Сам објекат је састављен из административног и техничког дела и техничких блокова. Објекат два, који је намењен за специјалне кориснике, има још строже услове за коришћење, чак поседује и Фарадејев кавез. Сва напајања (телекомуникационо, енергетско и системи техничког обезбеђења) су додатно осигурана, као и противпожарни и безбедносни систем. Овим излагањем је завршен део јавног слушања којим је представљен државни дата центар.

 Јавно слушање је настављено другом сесијом, у којој је модератор био представник UNDP-а, Слободан Марковић, дигитални саветник Канцеларије за подршку и развој. У овом делу јавног слушања, представници најважнијих надлежних ресора, као и представници медија су представили информациону безбедност и заштиту података, свако из свог угла.

 Сава Савић, помоћник министра из Министартсва за трговину, туризам и телекомуникације је нагласио да је ово министрство носилац нормативног оквира, када је дигитализација у Републици Србији у питању. Тема информационе безбедности је ситемски уређена од 2016. године, али је присутан стални фокус на праћењу најновијих трендова у том сегмнету, па тако и у нормативном делу. Из тог разлога се 2019. године приступило и изменама и допунама Закона, те се на свеобухватни начин обухватила ИКТ безбедност, па је оцена овог дела система веома висока и у делу примене политика и делу који обухвата подзаконска акта. ИКТ индустрија у Републици Србији бележи огроман раст у претходних пар година. Због тога је и урађена Стратегија, која је тренутно у поступку јавне расправе. Државни дата центар у Крагујевцу представља ИКТ систем од посебног значаја, те су мере заштите на високом и завидном нивоу због значаја података који су ту похрањени. Сви електронски сервиси који данас функционишу (*on line* настава, имунизација, програм за пријављивање новорођенчади и др.) су дело Канцеларије, што уједно говори и о томе да је Република Србија спремна за потпуну дигитализацију, а Државни дата центар у Крагујевцу обезбеђује државни интегритет у безбедности похрањених података.

 Слободан Недељковић, помоћник министра МУП-а је представио виђење информационе безбедности из угла МУП-а као и одређене планове у будућности које се тичу још ефективније информационе безбедности и заштите података. Значајно је истаћи да МУП већ 40 година на одређен начин, чува електронске податке грађана, које користе и други државни орагни. Информациона безбедност се увек држи на што већем нивоу (тренутно је то крипто заштита података), службеници који обављају ове послове су адекватно обучени и имају сталне едукације из ове области, а сам информациони систем је савремен. Обим посла који бележи информациони систем МУП-а је у неким данима и до два милиона упита. На Поталу државне управе, МУП има водећу улогу, што доприноси и огромној изложености ризицима. То је допринело да се размишља о још већој заштити.

 МУП у оквиру својих институционалних надлежности утврђује идентитет лица, управља и барата биометријским подацима, али истовремено и сарађује са свим субјектима на побољшању правних норми, јер је сајбер криминал у огромном порасту, нарочито у доба пандемије када је пословање свох субјеката углавном било базирано на рад на даљину. Због свега тога је неопходно да се формира национална институција за израду крипто алгоритама, због већег и бољег нивоа заштите података.

 Сарадња са Државним дата центром у Крагујевцу је веома значајна из разлога дуплирања података, а велики капацитет Дата центра омогућава да се подаци централизују, а самим тим и да се боље заштите. У будућности се мора радити на новим дигиталним сервисима да би се што више изашло у сусрет грађанима који су крајњи корисници, те се на тај начин реализује уштеда њиховог вермена и материјалних средстава. МУП снажно подржава иницијативу да Канцеларија ИТ владе Републике Србије контролише домен који је довољан за све државне органе и за специјалне намене безбедносних служби.

 Милан Секуловски из Мреже за сајбер сарадњу је истакао да је значај сарадње у националном простору, као и регионална и међународна сарадња од кључног значаја. Међусекторка сарадња је знатно побољшана након 2015. године, а ЦЕРТ МУП-а се тако профилисао као водећи чинилац. Министарство трговине, туризма и телекомуникација је заслужило све похвале због констнтног рада на побољшању законске регулативе. У том поступку министартсво укључује све актере: и приватни сектор, и невладине организације и академску заједницу. Ова синергија између укључених актера је и допринела тако брзом развоју сајбер безбедности.

 Непходна је и регионална и међународна сарадња која би у будућности могла да се креће у два нивоа. Први ниво би биле политике спровођења закона и искуства у спровођењу међународне Директиве, а други ниво би била сарадња у области оперативне сајбер заштите, пре свега регионално, а затим и на међународном нивоу. Ова врста сарадње и сада постоји, али мора бити још квалитетнија и интензивнија, што може бити превазиђено образовањем и задржавањем кадрова. Међународна иницијатива за интензивнију регионалну сарадњу се огледа кроз разне пројекте, од којих су неки реализовани, а неки ће бити реализовани у блиској будућности.

 Лука Милинковић, стручни сарадник за информациону безбедност PC PRESS је истакао да дигитални подаци у савремено доба имају велику вредност и да одређени нежељени догађаји могу битно да утичу на велики губитак значајних података, те је само чување података веома значајно. Због тога је и веома битна законска регулатива, а затим и интерне процедуре које регулишу чување података.Развој нових технологија у Републици Србији је евидентан и постоје разни дигитални сервиси који грађанима и државним органима олакшавају живот и рад. Због тога и Државни дата центар у Крагујевцу има велики значај, јер представља битну карику у чувању података. Сајбер криминал се веома брзо развија, па је неопходно да се заштити сваки уочени пропуст, да би се напади предупредили. Искуство је показало да је људски фактор најслабија карика у ланцу, па је едукација кадрова од пресудне важности. Битне су и процедуре, како се и на који начин реагује у кризним ситуацијама у случају напада. Крађа података је претходних година много присутна, па је тако примећено да је цена социјалних података на црном тржишту значајно порасла.

 Након паузе, у времену које је предвиђено за постављање питања, у дискусији су учествовали: Михаило Јовановић, директор Канцеларије за информационе технологије Владе Србије, Сава Савић, помоћник министра из Министратсва за трговину, туризам и телекомуникације, Слободан Недељковић, помоћник министра МУП-а и Лука Милинковић, стручни сарадник за информациону безбедност PC PRESS, а модератор у овој сесији је била Марина Рагуш, председник Пододбора за информатичко друштво и дигитализацију. Она је истакла да ће једно од наредних јавних слушања посебно обрадити тему заштите података о личности. Истакла је, такође, да је међусекторска сарадња веома битна, као и да државне институције морају да заштите податке да не би тај терет падао на грађане који су крајњи корисници. Једино на тај начин се стиче поверење у институције, јер грађани морају да знају ко управља њиховим подацима, где иду ти подаци и ко може да их користи.

 Надовезујући се на тему заштите података о личности, Слободан Недељковић је подвукао да су биоетријски подаци у ствари најосетљивији подаци у смислу свеобухватности. То су подаци који се користе код издавања личних карата и пасоша. Проблем се уочава у несавршености регистара података. Увођење биометријских личних карата је довело до драстичног пада оснивања фантомских фирми. Када се коначно формирају централни регистри, МУП-у ће бити потребно око 10 година да потпуно усаврши систем заштите за чување података. Тренутно, највећа опасност у оквиру МУП-а је интерна, тачнија то је људски фактор. МУП-ови системи заштите су прилично добри и у њих се много улаже. Те мере су толико строге да се пасоши не могу фалсификовати јер је потребно да седам целина у оквиру МУП-а закаже. У међусекторској сарадњи са другим државним орагнима се користе разни сетови заштите, јер у тој сарадњи долази до највеће изложености ризику. Чување интерне базе МУП-а је регулисано законом и у МУП-у се сви запослени строго придржавају прописаних законских норми.

 На питање Марине Рагуш: шта су подаци о личности, Слободан Недељковић је истакао да је матични број заштићен податак, као и број личне карте јер су јединствени. По њему, матични број не би требало да буде заштићен податак, јер је то број који одређује нечији идентитет, али да овакав податак мора бити заштићен да се не би дошло у ситуацију да то буде улаз у друге информационе податке. Информациони подаци су они подаци који се налазе у личној карти или пасошу и они морају остати заштићени, као и биометријски подаци, али се такође мора водити и рачуна о подацима који се остављају на друштвеним мрежама.

 Михајло Јовановић је појаснио да се савремена електронска управа заснива на четири регистра: становништва, привреде, непокретности и адресни регистар. До пре пар година, сви ови регисти су били веома неуредни, али се пре годину дана законодавац побринуо да Централни регистар станоништа буде предмет закона и на тај начин се уреди, мада је ова ситуација веома комлексна за решавање. Наиме, подаци грађана се чувају у 13 различитих база података, у пет различитих институција. Ту је МУП свакако најбитнији, јер генерише матичне бројеве, али су, на пример, матичне књиге у ингеренцији Министарства за државну управу и локлану самоуправу.

 На Порталу електронске управе су ови подаци обједињени и грађани их могу видети. Добро је и да други државни органи користе овај портал, приступају овим подацима и на тај начин могу да пречисте и своје базе, уколико утврде неке неправилности или аномалије.Увек присутан проблем лежи у чињеници лакоће приступа самом Порталу и чињенице да ли је тај приступ безбедан. Због тога, на Порталу приликом пријављивања и приступа подацима који треба да се користе постоји три нивоа заштите: са налогом и шифром, који је унапређен у сарадњи са МУП-ом, јер се копија личне карте која мора да се пошаљу упоређује и проверава са базом МУП-а; затим ту је и систем са квалификованим електронским потписом, али и средњи ниво заштите где се потврда идентитета врши посредством мобилног телефона.

 Наредни пројекат који ће радити Канцеларија је израда социјалних карата становништа. Закон о томе је усвојен и креће имплементација која подразумева основаност добијања социјалне помоћи. Ова социјална карта ће се ослањати на Централни регистар становништва и на тај начин ће укршени и упоређени подаци показати да ли постоји основ за аплицирањи или добијање социјалне помоћи. Радом на овакав начин се очекује ефект велике уштеде средстава у буџету.

 Сава Савић, из Министарства за трговину, туризам и телекомуникације се надовезао и истакао да је безбедност једног информационог система окарактерисана снагом његове најслабије карике. Закон одређује који су подаци подаци о личности, али грађани често на друштвеним мрежама остављају све своје податке, те се тако испоставило да је људски фактор најслабија карика у систему информационе безбедности. Социјални инжењеринг је врло брзо узнапредовао, много брже него свест и едукација корисника дигиталних технологија. Због тога се сада акценат ставља на израду и реализацију пројеката који за циљ имају увођење политика безбедности, са фокусома на кориснике – подизање свести, едукација и поштовање процедура, уз обуке, едукацију и тренинге за службенике. Ове ствари праве драстичну разлику у безбедном коришћењу дигиталне технологије. Поред системских, нормативних мера, министрство врши и инспекцијски надзор, као вид додатне контроле.Додао је и да се штета коју глобална економија трпи од сајбер криминала процењује на око 5,5 трилиона у 2020. години, а да се у наредном периоду очекује и експоненционални раст овог тренда због потпуне дигитализације.

 Лука Милинковић се надовезао тврдњом да константна едукација и ефектне кампање које су добро осмишљене могу такође да помогну у поступку подизања свести о дигиталној безбедности.

 Питање Марине Рагуш о количини података који се чувају и да ли грађани имају право да траже да се одређени подаци о њима униште, јер нису више релевантни, је отворило дискусију о броју и намени постављених камера у Београду, те је Слободан Недељковић појаснио да Београд има највећи степен покривености камерама (на 800 локација има око 2.000 камера), те да су оне постављене у сврху контроле безбедности саобраћаја, као и да је велика већина камера (њих око 90%) усмерено на саобраћанице, а тек око 10% је усмерено на безбедносно интересантне зоне (попут тргова, пешчких зона и сл.), због самих пешака.

 Негирао је наводе да у Републици Србији постоје постављене камере које могу да читају биометријске податке. Ова ситуација није до краја законски регулисана и Повереник за заштиту података о личности је био на становишту да ова метерија мора бити предмет посебног закона. Чињеница је да постоје камере за препознавање регистарских таблица и МУП има тренутно 14 постављених камера за те намене, а биће постављено у народном периоду око 100. Број оваквих камера на нивоима локалних самоуправа је већи, али њихов допринос у контроли безбедности саобраћаја је велики. Подсетио је и да поред МУП-а и други субјекти постављају видео надзор, од приватних лица, преко фирми, па до државних орагана.

 Након исцрпне дискусије, јавно слушање је завршено у 15,45 минута.

 Саставни део Информације са јавног слушања чини и видео снимак јавног слушања.

 СЕКРЕТАР ОДБОРА ЗАМЕНИК ПРЕДСЕДНИКА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 проф. др Марко Атлагић

Достављено:

*у Народној скупштини Републике Србије*:

- председнику

- члановима Одбора за образовање, науку, технолошки развој и информатичко друштво